ร้องทุกข์ หลังถูกหลอกร่วมลงทุน binance ผ่านแอปพลิเคชันหาคู่ อ้างได้ผลตอบแทนสูง
ผู้เสียหายกว่า 20 คน นำเอกสารหลักฐาน  ยื่นเรื่องถึงผู้บัญชาการตำรวจแห่งชาติ  หลังถูกหลอกให้ร่วมลงทุน binance มูลค่าความเสียหายกว่า 46 ล้านบาท มีผู้เสียหายเกือบ 50 คน หนึ่งในผู้เสียหาย เปิดเผยว่า ก่อนเริ่มลงทุนมีการพูดคุยกับผู้ชักชวนผ่านแอปพลิเคชันหาคู่และมีการพูดคุยสร้างความสัมพันธ์ ให้เกิดความน่าเชื่อถือ ก่อนจะถูกชักชวนร่วมลงทุน binance ซึ่งเป็นพอร์ตการลงทุนสกุลเงินดิจิทัล อ้างว่าได้ผลตอบแทนสูง โดยผู้ชักชวนจะส่งลิ้งค์ให้ผู้เสียหายเข้าไปเทรดสกุลเงินต่างประเทศ  เหมือนการลงทุนทั่วไป ผู้เสียหายแต่ละคนจะได้ลิ้งค์ที่แตกต่างกัน ซึ่งผลตอบแทนก็จะแตกต่างกันด้วยขึ้นอยู่กับเงินต้นทุนที่ได้ลงทุนไป ต่อมา เมื่อเห็นว่าได้ผลตอบแทนจริง  จึงตัดสินใจลงทุนเพิ่ม หลังจากที่ลงทุนเพิ่มไปแล้วกลับไม่ได้ผลตอบแทนตามที่ตกลงกัน ผู้เสียหายบางคนได้ติดต่อไปยังผู้ชักชวนลงทุน แต่กลับไม่ได้คำตอบ จึงเข้าแจ้งความ โดยก่อนหน้านี้ได้เข้าแจ้งความไปแล้ว แต่คดีไม่มีความคืบหน้า จึงเดินทางมาที่สำนักงานตำรวจแห่งชาติ เพื่อให้ผู้บัญชาการตำรวจแห่งชาติเร่งรัดดำเนินคดีตามกฎหมาย